Predkladacia správa

Uznesením vlády SR č. 292 zo dňa 14. 4. 1999 bola zriadená Rada vlády Slovenskej republiky pre národnostné menšiny a etnické skupiny (ďalej len „rada“) a schválený jej štatút. K zmene štatútu a zloženiu rady došlo uznesením vlády SR č. 419/2000 zo dňa 7. 6. 2000. V súvislosti s novým funkčným obdobím vlády SR boli uznesením vlády SR č. 390 z 21. 5. 2003 vymenovaní noví členovia rady. 

Rada je poradným, iniciatívnym a koordinačným orgánom vlády SR pre oblasť štátnej národnostnej politiky. Členmi rady sú zástupcovia národnostných menšín, nominovaní združeniami, zväzmi a spolkami národnostných menšín, uvádzanými v štatúte rady. Na zasadnutia sú prizývaní aj zástupcovia štátnych orgánov uvádzaných v štatúte rady.

Predseda rady, ktorým je na základe štatútu rady podpredseda vlády SR pre európske záležitosti, ľudské práva a menšiny Pál Csáky, predkladá na rokovanie vlády SR materiál, v ktorom sa navrhujú zmeny v štatúte rady, ktoré vyplynuli zo zasadnutí rady dňa 28. júla 2003 a 23. marca 2004, ako aj z vyhodnotenia medzirezortného pripomienkového konania . 

Na základe žiadosti reprezentanta ruskej národnostnej menšiny o riadne členstvo v rade sa na rokovaní rady dňa 28. 7. 2003 rozhodlo o zvýšení počtu členov rady. Za člena rady ako zástupca ruskej menšiny v Slovenskej republike bol nominovaný zástupca Zväzu Rusov na Slovensku. Na základe stanoviska Spoločenskovedného ústavu SAV (príloha č. 1), v zmysle ktorého je táto požiadavka odôvodnená, bola predmetná žiadosť akceptovaná. 

Zároveň sa navrhuje aj zmena subjektu, ktorý nominuje jedného zo zástupcov rómskej národnostnej menšiny. V záujme zachovania apolitickosti rady Rómsku občiansku iniciatívu, ktorá je politickou stranou, nahradí Kultúrny zväz občanov rómskej národnosti. 

Na základe zásadnej pripomienky Ministerstva kultúry SR, bol zmenený subjekt zastupujúci bulharskú národnostnú menšinu. Kultúrny zväz Bulharov a ich priateľov na Slovensku bol nahradený Pôvodným kultúrnym zväzom Bulharov a ich priateľov na Slovensku „Christo Botev“. Dôvodom zmeny bola absencia spolupráce menovaného zväzu s Ministerstvom kultúry SR a neplnenie si zákonných povinností v zmysle zákona č. 502/2001 Z. z. o finančnej kontrole a vnútornom audite a o zmene a doplnení niektorých zákonov v platnom znení, a to nepredložením dokladov, písomností a informácií o hospodárení s dotáciami, ktoré tento zväz dostal v rokoch 2002 – 2004 z verejných zdrojov v celkovej sume 1,938 mil. Sk.. 

V súvislosti s pripomienkou Splnomocnenkyne vlády SR pre rómske komunity a v dôsledku procesu likvidácie Nadácie INFOROMA, bol tento člen rady nahradený novým zástupcom rómskej národnostnej menšiny, a to Osvetovým združením Rómov Považia. 

Rada zmeny jednohlasne prijala a vláde Slovenskej republiky ich odporúča schváliť. 

Predložený materiál nemá finančný, ekonomický, environmentálny vplyv, ani vplyv na zamestnanosť a podnikateľské prostredie.